b'\n_START_ARTICLE_\nBuenos Aires\n_START_SECTION_\nZgodovina\n_START_PARAGRAPH_\nMesto je 2. februarja 1536 ustanovila \xc5\xa1panska odprava pod vodstvom konkvistadorja Pedra de Mendoze, poimenovali so ga Ciudad de Nuestra Se\xc3\xb1ora Santa Mar\xc3\xada del Buen Ayre, a so ga morali \xc5\xbee po nekaj letih zapustiti zaradi agresivnih domorodcev. Drugo, tokrat trajno naselje na tem mestu, je ustanovil Juan de Garay leta 1580, pod imenom Sant\xc3\xadsima Trinidad. Njegovo pristani\xc5\xa1\xc4\x8de je dobilo ime Puerto de Santa Mar\xc3\xada de los Buenos Aires. Vse od za\xc4\x8detka je gospodarstvo temeljilo na trgovini._NEWLINE_Svetovljanski, liberalni zna\xc4\x8daj mesta je pogosto povzro\xc4\x8dal napetosti v odnosih do provinc v notranjosti Argentine; ob\xc4\x8dasno nasilni konflikti so bili razre\xc5\xa1eni konec 19. stoletja, ko je bilo mesto izvzeto iz istoimenske province in postalo samostojen zvezni subjekt v upravni delitvi Argentine. Do leta 1930 je pritegnilo \xc5\xa1tevilne priseljence iz Evrope, predvsem Italije in \xc5\xa0panije, ter postalo izrazito multikulturno. Po drugi svetovni vojni je bilo sredi\xc5\xa1\xc4\x8de burnega politi\xc4\x8dnega dogajanja v dr\xc5\xbeavi.\n_START_SECTION_\nNogomet\n_START_PARAGRAPH_\nBuenos Aires ima ve\xc4\x8d profesionalnih nogometnih klubov kot katerokoli drugo mesto na svetu._NEWLINE_Najbolj poznana tekma je t.i. Supercl\xc3\xa1sico, ko se pomerita mestna rivala, nogometna kluba Boca Juniors in River Plate. Drugi glavni nogometni klubi v mesto so \xc5\xa1e San Lorenzo de Almagro, Club Atl\xc3\xa9tico Hurac\xc3\xa1n, V\xc3\xa9lez S\xc3\xa1rsfield, Chacarita Juniors, Club Ferro Carril Oeste, Nueva Chicago and Asociaci\xc3\xb3n Atl\xc3\xa9tica Argentinos Juniors._NEWLINE_Leta 1978 je bil Buenos Aires eno od gostiteljskih mest svetovnega prvenstva v nogometu.\n_START_SECTION_\nFormula 1\n_START_PARAGRAPH_\nV mestu je med letoma 1930 in 1958 potekala dirka za Veliko nagrado Buenos Airesa, med letoma 1953 in 1988 pa dirka Formule 1 za Veliko nagrado Argentine.'